જી દુબલે ક્યોં તો કહે સારે ગાંવ કી ફિકર. ભારતીય શેરબજાર અને રૂપિયાની પણ આવી જ સ્થિતિ રહી છે. અમેરિકાએ ચીન પર ટેરિફ લાદવાનું પગલુમ ભર્યું અને ભપ્પ થઈ ગયા સેન્સેક્સ અને રૂપિયો. બપોરના સત્ર સુધી સેન્સેક્સ સાંકડી રેન્જમાં અથડાઈ ગયો હતો અને રૂપિયો પણ આગલા બંધથી સાધારણ સુધરીને રહ્યા હતા તે બજાર બંધ થવા સમય સુધીમાં નેગેટિવ ઝોનમાં સરકી ગયા હતા. સેન્સેક્સ 295 પોઇન્ટ ઘટ્યો હતો પણ ગભરાટ જાણે 600 પોઇન્ટ બજાર તૂટ્યું હોય તેવો હતો. સોમવારે સેન્સેક્સ 505 પોઇન્ટ તૂટ્યો તેના કરતાં મંગળવારે બજારની સ્થિતિ વધુ ખરાબ રહી હતી. આગલા દિવસની સામે માર્કેટ બ્રેડથ તો ખરાબ હતી જ પણ માર્કેટ કેપિટલાઇઝેશન પણ વધુ ઘટ્યું હતું. સોમવારે 505 પોઇન્ટના ઘટાડામાં માર્કેટ કેપમાં રૂ.1.15 લાખ કરોડના ઘટાડા સામે મંગળવારે ધોવાણ રૂ.1.60 લાખ કરોડનું હતું. સરકાર દ્વારા બેન્કોના મર્જરના લેવામાં આવેલા નિર્ણયને પગલે બેન્કિંગ શેરોમાં મોટી વધઘટ રહી હતી તો સુગર શેરોમાં કેટલાક શેરોને બાદ કરતાં મોટા પાયે પ્રોફિટ બુકિંગ જોવાયું હતું.